
Argumentai:
[bookmark: _GoBack]Skirtingas trenerių darbo apmokėjimo sąlygas lemia tai, kokioje įstaigoje – švietimo ar sporto – dirba treneris. Dėl skirtingų švietimo įstaigų ir sporto įstaigų darbuotojams nustatytų bazinių koeficientų švietimo įstaigose dirbančių trenerių darbo užmokestis gali būti ženkliai didesnis nei sporto įstaigoje dirbančio trenerio. 2026 m. didėjant pedagogų darbo užmokesčiui, šis skirtumas galimai tik didės.
Pastaraisiais metais stebima ryškėjanti tendencija, kai sporto ugdymo organizacijos, siekdamos sudaryti patrauklesnes darbo sąlygas treneriams ir išlaikyti kvalifikuotus specialistus, yra priverstos reorganizuotis ir tapti švietimo įstaigomis. Toks procesas dažnai yra nulemtas ne siekio gerinti ugdymo kokybę, bet poreikio prisitaikyti prie iš esmės nevienodų darbo apmokėjimo sąlygų, kai švietimo įstaigose dirbančių trenerių darbo užmokestis yra reikšmingai didesnis nei sporto įstaigose dirbančių. Tokia situacija turi neigiamų pasekmių: treneriai, turintys sporto krypties aukštąjį išsilavinimą ir praktinę patirtį, tačiau neturintys pedagogo kvalifikacijos, reorganizuotose švietimo įstaigose neretai praranda darbo vietas, nes jiems nėra sudarytos galimybės lygiaverčiai tęsti profesinę veiklą. Tai kelia riziką prarasti patyrusius trenerius, silpnina sporto ugdymo tęstinumą ir mažina sportininkų rengimo sistemos stabilumą.
Siekiant išlaikyti esamus trenerius ir pritraukti naujus, stiprinti ir efektyvinti sportininkų rengimo sistemą, būtina gerinti trenerių darbo sąlygas, didinti jų darbo užmokestį bei mažinti skirtingose įstaigose dirbančių trenerių atlyginimų skirtumus. 
Vyriausybės programos nuostatų įgyvendinimo plane iki 2028 m.             I ketvirčio suplanuota užtikrinti motyvuojančias trenerių, dirbančių valstybinėse ir savivaldybių įstaigose, darbo apmokėjimo sąlygas, ir ne mažiau kaip 30 proc. padidinti trenerių darbo užmokestį. Švietimo, mokslo ir sporto ministerija ne kartą pažymėjo apie siekį šį planą įgyvendinti per 3 metus kasmet didinant trenerių darbo užmokestį bent po 10 proc. 
Šiuo metu numatoma nuo 2026 m. trenerių darbo užmokestį didinti tik 5 proc. tam skiriant 1,4 mln. eurų. Akivaizdu, kad toks atlygio didėjimas ne tik kad nemotyvuoja trenerių, nemažina skirtingose įstaigose dirbančių trenerių darbo užmokesčio atotrūkio, bet ir kelia pagrįstų abejonių dėl Vyriausybės programos nuostatų įgyvendinimo plano įvykdymo.
Nuo 2026 m. prasidedančiam pažangos priemonių finansavimui sporto srityje  numatyta 19 mln. eurų sporto infrastruktūros plėtrai. Tokia pati suma šiai priemonei planuojama ir 2027 m. bei 2028 m. Kadangi kol kas nėra aišku, kaip ir kokiais kriterijais vadovaujantis bus vystomi sporto infrastruktūros projektai, tikslinga būtų bent nedidelę dalį šių lėšų nukreipti į trenerių darbo užmokesčio didinimą ir nuo 2026 m. trenerių darbo užmokestį didinti ne 5 proc., o 10 proc. 



Pasiūlymas:
Skirti papildomai 1 406 tūkst. eurų valstybinių ir savivaldybių įstaigų trenerių darbo užmokesčio didinimui. 

Lėšų šaltinis:
Pažangos priemonių finansavimui sporto sričiai 2026–2028 m. numatomų skirti lėšų (kasmet po 19 mln.) atitinkamas sumažinimas kasmet.

